text: Kilometerlang kø på motorvej
  11 august 2012 kl. 10.48
  Lørdag formiddag var der kilometerlang kø på den sønderjyske motorvej efter uheld ved Haderslev.
  Tre biler stødte lørdag formiddag sammen på den sønderjyske motorvej i nordgående retning omkring Haderslev Syd. Med de mange sommerferie-trafikanter på vej hjem, betød det kilometerlange køer. 
  - Jeg holdt i kø ved Aabenraa og her stod alt stille. Folk begyndte til sidst at stige ud af bilerne for at nyde det dejlige solskinsvejr, fortæller en trafikant til TV SYD. 
  Uheldet gav også kø i sydgående retning, men her var der ren og skær tale om en kiggekø.
  Der var ryddet op efter uheldet lige over middag, men det tog lang tid før køen løsnede sig helt.
  